Despre ce vorbim? Despre legiferarea sacrilegiului suprem, alături de avort asimilat pruncuciderii sau, dimpotrivă, despre un semn al evoluției mentalităților sociale într-o nouă și neașteptată direcție?
Situația în Europa
În acest moment, doar patru State Membre au o legislație care permite eutanasia: Belgia, Olanda, Luxemburg și Spania.
Aparent simplu. Dar nu e, deoarece țările UE se împart în cinci categorii în funcție de modul în care acceptă eutanasia: unele țări au legalizat eutanasia, altele permit asistența medicală în vederea realizării sinuciderii asistate, altele au interzis eutanasia dar permit o formă oarecare de asistență și, în fine, un grup de țări (România, Polonia, Republica Cehă, Letonia și România) care interzic total eutanasia. Pentru informarea dvs., trebuie menționat că doar 11 țări din lume au un cadru juridic care autorizează formal eutanasia.
Aveți aici o prezentare exhaustivă a situației din UE, interesantă pentru că se pare că există cel puțin o dezbatere la nivelul societății civile, preluată rapid de politicieni care proiectează temeiurile unei schimbări legislative importante. Nu am impresia că este vorba doar despre încercarea de a reflecta o simplă schimbare de mentalitate, ci de ceva cu mult mai mult căci, după cum vedeți, se schimbă segmente ale unor codexuri care au definit morala, spiritualitatea și, în general, civilizația europeană despre care încă spunem că ar fi și acum influențată de tradiția sa iudeo-creștină.
Asta se petrece acum în Franța. Reamintesc că este prima țară care a trecut în Constituție dreptul la avort și intenționează – beneficiind de un sprijin important în politicile naționale din multe State Membre, să-l salvgardeze ca Drept Fundamental European.
Acum merge cu mult mai departe: Președintele Emmanuerl Macron și Primul Ministru Attal au anunțat că proiectul legislativ privind "asistența pentru a muri" va fi prezentat în aprilie pentru a fi discutat în Consiliul de Miniștri pentru ca, începând cu 27 mai, să fie discutat în Adunarea Națională
Este posibil (după unele surse chiar extrem de posibil) ca în Parlamentul European să fie depus un proiect legislativ în acest sens. Sigur că şansele sale de reuşită sunt mici, dar, amintiţi-vă, în urmă cu peste un deceniu, aşa era cazul cu orice încercare de a legifera pe plan naţional sau în PE drepturilor minorităţilor sexuale. Atunci, nici cei mai entuziaşti susţinători ai ideii nu sperau să vadă într-o bună zi că legislatorii din PE vor ajunge să voteze ca Europa să devină "zonă de libertate LGTBQ+". Sigur că, în acest moment, subiectul eutanasiei este "off limits" în unele ţări dar votul francez, spre exemplu, ar putea determina o mutație importantă în Europa și adâncirea tensiunilor cu SUA în ce privește modul în care trebuie să evolueze morala socială.